als_Latn dik_Latn sag_Latn
Bilanci i punëve të bëra në dy vite në gjithë qytetin e Tiranës
Sot, kryebashkiaku i Tiranës, Erion Veliaj, rezervoi një falenderim të veçantë për të gjithë punonjësit e Bashkisë së Tiranës për punën e kryer në këto dy vite në kryeqytet. Punë konkrete, të cilat u përkthyen në investime të mëdha e të vogla, në çdo lagje të Tiranës, me rikonstruksionin e çerdheve, kopshteve, shkollave, ndërtimin e këndeve të reja të lojërave për fëmijët, parqe e lulishte, rikualifikime blloqe banesash, ndërtimin e sheshit “Skënderbej”, Pazarin e Ri apo segmentin e parë të Bulevardit të Ri dhe dy parkime nëntokësore, që jo vetëm kanë përmirësuar infrastrukturën publike, por edhe cilësinë e shërbimit për qytetarët.
Në mbyllje të turit “Tirana-dy vjet zgjuar”, kryetari i Bashkisë së Tiranës zhvilloi analizën e punës së bërë në të gjithë territorin e Tiranës, ndërsa theksoi se në pjesën e parë të mandatit të tij është bërë e mundur që çdo ditë të mbyllet me një punë të përfunduar. Por, ai u shpreh se pavarësisht transformimit të jashtëzakonshëm që ka pësuar Tirana në këto dy vite, më e mira për qytetin s’ka ardhur akoma.
“Këto 2 vjet, në Bashkinë e Tiranës kemi pasur një moto: Nuk perëndon dielli në Tiranë pa bërë një punë konkrete. Deri më sot kemi përfunduar në total 800 punë publike në 800 ditët e administratës tonë në Bashkinë e Tiranës. Besoj se nëse do vijojmë edhe dy vitet e ardhshme me të njëjtin motivim, pra duke ardhur në mëngjes si të ishte dita e parë e punës e duke ikur në darkë si të ishte dita e fundit, besoj se për Tiranën do të ketë veç ditë të mira”, u shpreh Veliaj. Ai theksoi se Bashkia e Tiranës e nisi punën e saj nga më të vegjlit dhe e ardhmja e qytetit. Një prej tyre ishte marrja e vendimit për rikthimin e çekut të bebes, i cili u ndërpre gjatë kohës që bashkia drejtohej nga Lulzim Basha.
“Mbaj mend që për 4 vite nuk paguhej çeku i bebes. Sot kur dëgjoj ish kryetarin e Bashkisë të thotë: “Do ushqej të gjithë fëmijët tuaj”, them: OK, mund ta thuash diku tjetër, por në Tiranë nuk e ha më njeri. Asnjëherë shqiptarët nuk kursejnë tek fëmijët dhe gjithmonë më ka ardhur keq se si vendimi i parë i një kryetari bashkie ishte të hiqte çekun e bebes. Më vjen mirë që e rikthyem për mijëra bebe që lindin në Tiranë, si një mënyrë për t’u thënë: ‘Mirë se erdhe në qytetin më të mirë të Shqipërisë’”, u shpreh ai.
Një tjetër vendim ishte edhe nisja e punës për rikonstruksionin e çerdheve në të gjithë Tiranën, çka ktheu besimin e prindërve në këto institucione publike. “Sot çerdhet e Tiranës, janë numri 1, jo në Shqipëri, por në të gjithë rajonin tonë; nga 30% regjistrime, sot kemi 1100% kërkesa, pra 11 kërkesa për një vend në çerdhet tona publike”, shtoi Veliaj. Ai bëri të ditur se një tjetër nismë që shkon në favor të fëmijëve është edhe ndërtimi infrastrukturës sportive nëpër kopshte.
Vëmendje në këto dy vite iu kushtua edhe shkollave. Kryebashkiaku bëri të ditur se përveç rikonstruksionit të disa shkollave për nxënësit e Tiranës po ndërtohen edhe disa shkolla të reja. “Në Shtator do të hapim 3 shkolla të reja: shkollën “Betim Muço” në Kombinat me 27 klasa, 3 laboratorë dhe 4 fusha sportive, që i shërbejnë të gjithë komunitetit; shkollën e re “Hoxha Tahsin”, e cila ul të gjithë trysninë dhe presionin që kemi te “Shkolla e Kuqe”, duke qenë se kemi trefishuar kapacitetin; dhe shkolla e re “Ardian Klosi” te Bregu i Lumit, ku jo vetëm janë transformuar shumë lagje, që sot nuk dallohen nëse janë te Bregu i Lumit apo në një zonë periferike të Tiranës, sepse veç kompleksit shkollor është edhe kompleks sportiv, me çerdhe, kopësht e qendër sociale”, tha Veliaj.
Kryebashkiaku u ndal edhe te një nga vendimet më të rëndësishme të Bashkisë së Tiranës në këto dy vitet e fundit, pra krijimin e mundësisë për kredi të buta për çiftet e reja. “Me krijimin e familjes fillojnë sfidat. Një nga projektet e mira që rikthyem pas pauzës mes administratës së Edi Ramës dhe administratës tonë ishte rikthimi i kredive të buta. Më vjen mirë qe kemi pasur mijëra aplikime, për të cilat në fund të verës do të kemi rezultatet finale, si ne, si banka, për të paktën 1000-1500 apartamente të reja në ndihmë të atyre që sapo kanë krijuar një familje në Tiranë dhe besoj që edhe në këtë stacion shumë të rëndësishëm të jetës Bashkia e Tiranës është aty për t’i dhënë një dorë dikujt që me të drejtë, ashtu siç e thotë edhe Edi Rama, e shohin Tiranën një mini-Amerikë”, theksoi kryetari i Bashkisë së Tiranës.
Veliaj theksoi se pavarësisht se shërbimi i transportit publik nuk është ende në nivelin e duhur, ai është përmirësuar ndjeshëm në krahasim me atë që ishte më parë. “Jam shumë krenar për atë që kemi bërë në transportin publik, është larg nga të qenit perfekt, por jemi dita me natën me dum-dumet që trashëguam dhe me një sistem që ishte komplet jashtë kontrollit. Sot autobusët kanë GPS, qytetarët mund të komunikojnë në kohë reale, sot shumë prej kompanive janë disiplinuar. Revolucioni i vërtetë do të ndodhë në pjesën e dytë të mandatit tonë me futjen e biletës elektronike dhe me një sistem kontrolli, në çdo sekondë të veprimtarisë së transportit publik”, tha kryebashkiaku.
Veliaj u ndal në analizën e tij edhe te parkingjet. Ai u shpreh se përveç disiplinimit të parkimit në shumë rrugë të Tiranës, në vetëm javën e fundit janë vënë në punë edhe dy parkingjet e para publike nëntokësore. Ai evidentoi punën që është bërë në rehabilitimin dhe rikonstruksionin e afro 100 lagjeve në Tiranë në vetëm dy vite. Veliaj shtoi se përveç punës për projektet e mëdha Bashkia e Tiranës i ka kushtuar një rëndësi të madhe punës në nivel lagje apo rrugicë. “Një revolucion po ndodh në komunitetet tona dhe ajo që po ndodh me rehabilitimin e blloqeve të banimit është fantastike. Ne kemi pasur dy vite të suksesshme nga 50 blloqe që rehabilitohen çdo vit, po ju kujtoj që Tirana ka edhe 200 të tjerë, do të thotë që kemi punë edhe për dy vitet e tjera, ndoshta edhe për një mandat tjetër derisa të prekim çdo bllok, por për sa kohë çdo ditë ka një punë konkrete dhe njerëzit e shohin që çdo ditë përfshirë edhe të shtunë e të dielë, Bashkia po prodhon një rezultat konkret, është vetëm çështje kohe sa të mbërrijmë tek blloku, lagja apo rrugica jote”, u shpreh ai.
Duke u ndalur te projektet madhore, Veliaj theksoi realizimin në një kohë rekord i projektet të transformimit të sheshit “Skëndërbej” në një qendër simbol të gjithë shqiptarëve. “Ishte diamanti i kurorës i gjithë projektit të Rilindjes Urbane dhe në fakt ishte një gjetje sepse shumica e financave të sheshit “Skënderbej” shkuan në të gjithë cepat e Shqipërisë për të sjellë gurë, punësuar njerëz në të gjithë kantieret e guroreve. Ishte një mënyrë fantastike për të treguar se çfarë mund të bëjmë ne shqiptarët kur jemi bashkë, çfarë fuqie magjike kemi që kur ndajmë mendjen të bëjmë një punë”, u shpreh kryebashkiaku.
Një tjetër projekt madhor që i dha Tiranës një hapësirë tjetër që funksionon si treg, por edhe si një atraksion turistik, është Pazari i Ri. Veliaj theksoi se ky projekt i dha gjithë zonës një vlerë dhe rëndësi shumë më të madhe. Veliaj theksoi se puna do të vazhdojë me të njëjtin ritëm edhe në dy vitet e tjera, ku sërisht nuk do të mungojnë projektet madhore. Ai përmendi projektin e terminalit të autobusëve, atë për rindërtimin e Kopshtit Zookologjimk dhe Botanik, rivitalizimi i Piramidës, si dhe projekti për shtrirjen e rrjetit të korsive të biçikletave.
Kryetari i Bashkisë së Tiranës bëri të ditur se gjithë këto punë janë bërë falë edhe mbështetjes së qeverisë. Ndaj, theksoi ai, është shumë e domosdoshme që kjo mbështetje e qeverisë të mos mungojë edhe në dy vitet e ardhshme, qytetarët e Tiranës të votojnë për vazhdimin e qeverisjes, për të mos u kthyer prapa.
“Teksa shkojmë në këto zgjedhje është shumë e rëndësishme që të kuptojmë nëse Shqipëria do të eci përpara, do bëjë progres, do besojmë te puna apo do i fusim një indietro, do t’ia fusim gjumit dhe do e lëmë sahatin 12. Shpresoj që njerëzit e këtij qyteti janë të emancipuar dhe në dallim nga të gjithë të tjerët do votojnë si kryeqytas, me respekt, me qetësi, duke respektuar mendimin e secilit dhe duke kaluar në paqe të gjithë periudhën zgjedhore për tu rikthyer sërish tek puna. Një pjesë e madhe e qytetit do largohet për pushime, mezi pres që kur të kthehen nga pushimet të shikojnë se si bashkia e tyre ka vazhduar punën, edhe siç na ka ndodhur shpesh për njerëz që kthehen në Tiranë dhe thonë, u ktheva dhe nuk e besova që isha në Tiranë. M’u duk vetja si jashtë shtetit”, tha Veliaj.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn